Ipíchawáiseté idàbacawa yá èeriquéi,
yá idécaté ìyaca yái Tàacáisica.
Yái Tàacáisica ìyacaté Dios yáapichata.
Yái Tàacáisica,
yácata nacái Dios.
Tàacáisi ìyacaté Dios yáapichata ipíchawáiseté idàbaca yá èeriquéi.
Iná Tàacáisita imàni macáita níái wawàsináica.
Canácata wawàsiquéi càmíirité idàbáida,
macáitaté imànica nía.
Tàacáisi ìwalita ìyaté yái wacáucapináca,
yái wacáuca yèerica walí,
yácata imàaca wáalíacawa wàyacaténá machacàníiri iyú.
Yái yáalíacáisi yèerica walí ìyaca càide iyúwa camalási icànáaná catéeri irìcu.
Yá nacái càmita catéeri yáalimá imawènìadaca icamalá ichàini.
Iyacaté néenialí abéeri asìali Dios ibànuèrité íipidenéeri Juan.
Yàanàacaté icàlidaca Camalásica iináwaná ìwali,
yéewacaténá wenàiwicanái yeebáidaca ìwali macáita.
Yái Juan,
càmitaté camalásini.
Yàanàacáitaté icàlidaca camalási iináwaná ìwali.
Yái camalási báisíirica yáasáidéerica macáita wenàiwicanái irí náiwitáise ìwali,
idécaté yàanàaca irìculé èeriquéi.
Yái Tàacáisica idécaté yàanàaca ìyaca chái èeri irìcu.
Yácataté idàba yái èerica.
Càicáaníta càmitaté náalíawa ìwali níái wenàiwica èeri mìnanáica.
Yàanàacaté ìyaca irìculé yái èeri idàbéericaté iríwa,
quéwa níái yéená wenàiwicaca,
càmitaté neebáida ìwali.
Quéwa macáita níái íipunitáidéeyéicani,
yeebáidéeyéica nacái ìwali,
imàacaca Dios yéenibeca nía.
Quéwa càmita namusúawa càide iyúwa asáicaalí wenàiwica yéenibe.
Càmita nacái càide iyúwa wenàiwica íiwitáise ìyáaná,
iyúwa nacái èeri íiwitáise iwàwáaná.
Quéwa Dioscata imàaca nía yéenibe iyúwa càide iyúwa iwàwáaná,
íiwitáise iyúwa nacái.
Yái Tàacáisica imànicaté yáawawa wenàiwica iyú,
yá ìyacaté wáapicha achúma èerita (yá waicácaté ichàini,
yái chàinisi Yáaniri yèericaté Iiri abéerisàiri iríwa),
cáinináca iicáca wía mawènita,
yá nacái icàlidaca walí yái itàacáisi báisíirica.
Juan Bautista icàlidacaté nalí Jesús iináwaná ìwali,
íimacaté nalí chàinisíiri iyú:
“Yácaté càiri núumacaté pirícué ìwali yái:
‘Yái yàanèeripináca nudénáami,
yásí cachàiníiri nuícha,
idécáináté ìyaca nupíchalé quéecha,
ipíchawáiseté asáica núa.’ ”
Macáita wía wenàiwicaca,
yácata Jesús yái imàaca walí madécaná wawàsi cayábéeri mawènita báinatácanama.
Dios imàacacaté níái “Tàacáisi ichùulièyéica” Moisés irí,
israelnái irípiná.
Quéwa yái cáinináanáca Dios iicáca wía wawènita,
imàacáanácaté nacái walí yái itàacáisi báisíirica,
yàanèerité walí Jesucristo ìwalíisenáta.
Càmita abéeri wenàiwica idé iicáca Dios,
canásíwata.
Yáta iicá Dios,
yái Dios Iiri abéerisàiricata,
yáapichéericata ìyaca,
íná yácata idé yáasáidaca nacái walíni.